Zlatoust

**Zlatoust** (, , ) om Venäman lidn Čeläbinskan agjan päivlaskmas. Se om agjan koumanz' lidn eläjiden lugun mödhe, Zlatoustan lidnümbrikon administrativine keskuz.

## Istorii
Venälaižed ectihe kuldad niiš tahoiš 17. voz'sadal, no saihe kilt. Nügüdläižen eländpunktan aluz om pandud osttud baškiralaižil maihe vl 1754 kuti žilo raudkivendon löudmižsijanno sauvomha da holitamha Zlatoustovskii-tegint, nimitihe ph. Johann-Kuldansun mödhe. Valdkund osti tegint vl 1811, i radnikžilo sai lidnan statusad sil-žo vodel. Vspäi 1815 vilun azegišton fabrik radaškanzi, vspäi 1857 — terazjuraižimiden tegim. Vl 1890 raudte ühtenzoiti Venäman evropižen palan keskusenke. Toižen mail'man sodan aigan evakuiruihe sihe enamba 20 edheotandad: Tulan azegišton, Podol'skan mehanine, Ezmäine Moskvan časuiden da toižed tegimed.

Zlatoust šingotase elektrometallurgižel tegimel, raketkompleksoiden tegimel, sauvondmašiništon tehmižel (vibropressad, betontegimed), sauvondmaterialiden pästandal (abrazivad, metalližkonstrukcijad), časuiden tegimel, vilun azegišton fabrikal, sömtegimištol (jomad, lihaproduktad), mugažo omblendfabrik, vedimdepo i Uralan tegimištoližiden edheotandoiden projektine institut ratas lidnas.

## Geografijan andmused

Lidn sijadase lidnümbrikon keskuzpalas, Ai-jogen alangišton randoil ( 549 km pitte, Kaman hurapol'ne bassein) sen ližajogidenke, 400..600 m korktusil, 538 m ü.m.t. keskmäižel korktusel, Suviuralan evropižes palas. Rel'jef om mägikaz, lidn om ümbärtud mägisel'gil da kavag'mecoil. Zlatoustan uit (4,2 km², 413 m ü.m.t.) om saudud lidnan keskuses.

Matkad Čeläbinskhasai om 109 km päivnouzmha orhal, 143 km avtotel vai 161 km raudtel. Lähembaižed lidnad oma Karabaš 49 km pohjoižpäivnouzmha orhal, 83 km avtotel vai 230 km raudtel, i Miass koumekümnes kilometras päivnouzmha-suvipäivnouzmha orhal, 40 km avtotedme vai raudtedme.

«Čeläbinsk — Uf»-raudte läbitab lidnan pohjoižpalad i om päivnouzmaižeks röunaks, Zlatoust-stancii radab lidnas. Ural-avtote (M5-trass) mäneb koumes..kudes kilometras suvipäivlaskmha lidnan röunaspäi.

Kaik kahesa pen't žilod i üks' žilo raudtestancijanno mülüdas lidnümbrikho Zlatoustan ližaks. Lidnümbrikon pind — 1895 km².

## Eläjad
Vl 1939 lidnan ristitišt oli 99 tuhad eläjid. Vn 2010 Venäman rahvahanlugemižen mödhe lidnan eläjiden lugu oli 174 962 ristitud, lidnümbrikon — 177 155 ristitud, vn 2021 lidnan — 161 774 ristitud. Kaik 167 978 ristitud elihe lidnas i 170 127 ristitud kaikes lidnümbrikos vl 2017. Kaikiš suremb lidnan ristitišt oli 200..208 tuhad eläjid vll 1982−1998 (208 tuh. rist. vll 1991−1992).

Nened pühäpertid oma avaitud lidnas: ortodoksižen hristanuskondan viž jumalapertid i kaks' časounäd, islaman pämečet' i Mahallä-pühäpert' nomer 938.

Lapsiden opendusen aluzkundad oma päivkodid, keskškolad. Professionaližen opendusen aluzkundad oma Zlatoustan tehnologijan da ekonomikan tehnikum, Zlatoustan medicinine tehnikum, pedagogine i industrialine kolledžad, üläopendusen aluzkundoiden (Čeläbinsk, Jekaterinburg) koume filialad.

## Galerei

Памятник металлургу Аносову П.П..JPG|Muštnik Pavel Anosov-metallurgale (2014)
Дом начальника горного округа.JPG|Kodirandantedištandmuzei (2013)
Кафедральный собор Серафима Саровского.jpg|Ph. Serafim Sarovalaižen kafedraline päjumalanpert', vn 2016 nägu
Храм во имя Святого праведного Симеона Верхотурского Чудолтворца.jpg|Ph. Simeon Verhoturjelaižen-čudonsädajan jumalanpert' läz päraudtestancijad, vn 2010 nägu
Здание оружейной фабрики 2.JPG|Azegišton fabrikan istorine sauvuz vl 2013
Дом городского общества (ныне часовой завод).JPG|Časuiden tegim vl 2011(lidnan kundan istorine sauvuz)
Златоуст, Таганайская улица, 2.jpg|Zlatoustan industrialine kolledž (tehnikum vl 2008)
Здание дворца культуры машиностроителей1.JPG|Mašinansauvojiden kul'turkeskuz (2014)
Zlatoust. The place where the Merchant's Mansion was located, Zlatoustovskaya Street, 4.jpg|«Agat»-torguimižbobuštuzkeskuz (2021)
Zlatoust station.JPG|*Zlatoust*-päraudtestancijan sauvuz vl 2008


## Homaičendad


## Irdkosketused
* Lidnümbrikon oficialine sait (''zlat-go.ru'').